ΚΑΝΟΝΙΣΜΟΣ (ΕΚ) αριθ. 3609/93 ΤΟΥ ΣΥΜΒΟΥΛΙΟΥ της 22ας Δεκεμβρίου 1993 για την αναστολή της εισφοράς που εφαρμόζεται στην εισαγωγή των προϊόντων του τομέα του προβείου και αιγείου κρέατος

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113,

την πρόταση της Επιτροπής,

Εκτιμώντας:

ότι υφίστανται συμφωνίες αυτοπεριορισμού με την Αυστρία, τη Ρουμανία και την Ισλανδία, καθώς επίσης και ένα ισοδύναμο αυτόνομο καθεστώς, δυνάμει του κανονισμού (ΕΟΚ) αριθ. 3643/85 του Συμβουλίου της 19ης Δεκεμβρίου 1985 σχετικά με το καθεστώς εισαγωγής που εφαρμόζεται σε ορισμένες τρίτες χώρες στον τομέα του προβείου και του αιγείου κρέατος από το έτος 1986 (1)-

ότι, δυνάμει του κανονισμού (ΕΟΚ) αριθ. 3842/92 του Συμβουλίου της 17ης Δεκεμβρίου 1992 για την αναστολή της εισφοράς που επιβάλλεται κατά την εισαγωγή των προϊόντων του τομέα του προβείου και αιγείου κρέατος (2), η είσπραξη της εισφοράς που εφαρμόζεται στις εισαγωγές προέλευσης, ιδίως, των προαναφερόμενων χωρών, ζώντων ζώων και κρεάτων του προβείου και αιγείου είδους, έχει ανασταλεί έως τις 31 Δεκεμβρίου 1993-

ότι μία συμφωνία αυτοπεριορισμού έχει συναφθεί το 1981 με την Ομοσπονδιακή Σοσιαλιστική Δημοκρατία της Γιουγκοσλαβίας- ότι ορισμένα στοιχεία της διαχείρισης του προβλεπόμενου καθεστώτος εισαγωγής, παρόλο που η ουσία της εν λόγω συμφωνίας διατηρείται, έχουν ανασταλεί και αντικατασταθεί από τον κανονισμό (ΕΟΚ) αριθ. 3125/92 του Συμβουλίου της 26ης Οκτωβρίου 1992 σχετικά με το καθεστώς που εφαρμόζεται κατά την εισαγωγή στην Κοινότητα προϊόντων του τομέα του προβείου και αιγείου κρέατος, καταγωγής Βοσνίας-Ερζεγοβίνης, Κροατίας, Σλοβενίας, Μαυροβουνίου και Σερβίας, καθώς και της πρώην Γιουγκοσλαβικής Δημοκρατίας της Μακεδονίας (3)-

ότι έχουν διεξαχθεί διαπραγματεύσεις με την Αργεντινή, την Αυστραλία, τη Βουλγαρία, την Ουγγαρία, τη Νέα Ζηλανδία, την Πολωνία, την Τσεχική Δημοκρατία, τη Σλοβακική Δημοκρατία και την Ουρουγουάη, χάρη στις οποίες κατέστη δυνατόν να ανανεωθεί η ισχύς των προσαρμογών των συμφωνιών αυτοπεριορισμού έως τις 31 Δεκεμβρίου 1994- ότι, κατά συνέπεια, η είσπραξη της εισφοράς που εφαρμόζεται γι' αυτές τις χώρες θα ανασταλεί έως τις 31 Δεκεμβρίου 1994-

ότι φαίνεται σκόπιμο να επεκταθεί η εν λόγω αναστολή, εντός ορισμένων ποσοτικών ορίων, στο σύνολο των χωρών προμήθειας-

ότι θα πρέπει να ληφθούν υπόψη οι συνέπειες της καθιέρωσης της ενιαίας αγοράς,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά παρέκκλιση των συμφωνιών αυτοπεριορισμού που έχουν συναφθεί, αντιστοίχως, με την Αυστρία, την Ισλανδία, την Ομοσπονδιακή Σοσιαλιστική Δημοκρατία της Γιουγκοσλαβίας και τη Ρουμανία, και κατά παρέκκλιση του κανονισμού (ΕΟΚ) αριθ. 3643/85, η είσπραξη της εισφοράς που εφαρμόζεται κατά την εισαγωγή των προϊόντων των τομέων του προβείου και αιγείου κρέατος που υπάγονται στους κωδικούς ΣΟ 0204, 0104 10 30, 0104 10 80 και 0104 20 90, προέλευσης Αυστρίας, Βοσνίας-Ερζεγοβίνης, Κροατίας, Ισλανδίας, πρώην Γιουγκοσλαβικής Δημοκρατίας της Μακεδονίας, Ρουμανίας, Σλοβενίας, καθώς επίσης και των χωρών που αναφέρονται στον εν λόγω κανονισμό, αναστέλλεται έως τις 31 Δεκεμβρίου 1994 εντός των ποσοτικών ορίων τα οποία προβλέπονται, αντιστοίχως, από τις εν λόγω συμφωνίες και τον εν λόγω κανονισμό.

Άρθρο 2

Οι λεπτομέρειες εφαρμογής του παρόντος κανονισμού θεσπίζονται σύμφωνα με τη διαδικασία που προβλέπεται στο άρθρο 30 του κανονισμού (ΕΟΚ) αριθ. 3013/89.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός εφαρμόζεται από την 1η Ιανουαρίου 1994.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Δεκεμβρίου 1993.

Για το Συμβούλιο

Ο Πρόεδρος

J.-M. DEHOUSSE

(1) ΕΕ αριθ. L 348 της 24. 12. 1985, σ. 2. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 3890/92 (ΕΕ αριθ. L 391 της 31. 12. 1992, σ. 51).

(2) ΕΕ αριθ. L 390 της 31. 12. 1992, σ. 3.

(3) ΕΕ αριθ. L 313 της 30. 10. 1992, σ. 3.